KAPITULO 129
Kinuna ni Pilato: “Kitaenyo Daytoy a Tao!”
MATEO 27:15-17, 20-30 MARCOS 15:6-19 LUCAS 23:18-25 JUAN 18:39–19:5
PINADAS NI PILATO A WAYAWAYAAN NI JESUS
NI BARABAS TI KIDDAWEN DAGITI JUDIO
NAKATKATAWAAN KEN NAPARIGAT NI JESUS
Imbaga ni Pilato kadagiti tattao a mayat a mangpapatay ken Jesus: “Awan ti nasarakak a pangibatayak kadagiti darumyo kenkuana. Kinapudnona, uray ni Herodes, awan ti nasarakanna.” (Lucas 23:14, 15) Kayatna a wayawayaan ni Jesus, isu a nangusar ni Pilato iti sabali a pamay-an. Kinunana: “Adda kaugalianyo a mangwayawayaak iti maysa a tao bayat ti Paskua. Kayatyo kadi a wayawayaak ti Ari dagiti Judio?”—Juan 18:39.
Ammo ni Pilato nga adda balud nga agnagan iti Barabas, a pagaammo a mannanakaw, bumusbusor iti gobierno, ken mammapatay. Gapuna, insaludsod ni Pilato: “Asino ti kayatyo a wayawayaak, ni Barabas wenno ni Jesus a maawagan Kristo?” Gapu ta dagiti tattao ket sinugsogan dagiti panguluen a papadi, kiniddawda a mawayawayaan ni Barabas, saan a ni Jesus. Dinamag manen ni Pilato: “Asino kadagiti dua ti kayatyo a wayawayaak?” Insungbatda: “Ni Barabas”!—Mateo 27:17, 21.
Nadismaya ni Pilato ket dinamagna: “Ania ngarud ti aramidek ken Jesus a maawagan Kristo?” Impukkaw dagiti tattao: “Ibitaymo iti kayo!” (Mateo 27:22) Awan ti babainda a mangkiddaw a mapapatay ti awan basolna a lalaki. Nagsaludsod manen ni Pilato: “Apay? Ania ti dakes nga inaramid daytoy a tao? Awan ti nakitak nga inaramidna tapno maikari a matay; dusaek lattan sa wayawayaakon.”—Lucas 23:22.
Nupay ikagkagumaan ni Pilato a wayawayaan ni Jesus, nagkaykaysa dagiti makapungtot a tattao a nangipukkaw: “Ibitaymo iti kayo!” (Mateo 27:23) Inkagumaan dagiti lider ti relihion a sugsugsogan dagiti tattao tapno mangibukbokda iti dara! Ket saan a dara ti kriminal wenno mammapatay dayta. Dara ti awan basolna a lalaki dayta, a pinasangbayda iti Jerusalem kas Ari lima nga aldaw pay laeng ti napalabas. No adda man idi dagiti adalan ni Jesus sadiay, nagulimekda ken saanda a nagpadpadlaw.
Nakita ni Pilato nga awanen ti maaramidanna. Kumarkaro laeng ti kasasaad, isu a nangala iti danum ket binugguanna dagiti imana iti sanguanan dagiti tattao sa kinunana: “Awan basolko iti ipapatay daytoy a tao. Dakayo ti makimbasol.” Saan latta a nagbalbaliw ti kababalin dagiti tattao. Imbagada pay ketdi: “Dakami ken dagiti annakmi ti makimbasol iti ipapatayna.”—Mateo 27:24, 25.
Kayat ti gobernador a pagustuan dagiti tattao imbes nga aramidenna ti ammona nga umiso. Gapu ta kayat dagiti tattao a mawayawayaan ni Barabas, isu ti winayawayaan ni Pilato. Impalubosna a mauksoban ni Jesus ken masapsaplit.
Kalpasan a kinabkabil dagiti soldado, impanda ni Jesus iti palasio ti gobernador. Naguummong dagiti soldado ket nagang-angawanda. Kinoronaanda iti sisiit. Nangalada met iti runo nga impaiggemda iti kannawan nga imana ken kinagayanda iti nalabaga, kas iti bado ti ari. Inyang-angawda: “Agbiag ti Ari dagiti Judio!” (Mateo 27:28, 29) Tinupraanda met ti rupa ni Jesus ken tinungtungpada. Innalada ti iggemna a runo, ket binautda ti ulona isu a limmumlom iti kudil ti ulona dagiti natirad a siit ti pangbabain a “korona.”
Nasdaaw ni Pilato iti naidumduma a dignidad ken tibker ni Jesus uray no naparparigat, isu a pinadasna manen a wayawayaan, a kunana: “Adtoy! Iruarko kadakayo daytoy a tao ta awan ti nakitak a basolna.” Pampanunoten ngata idi ni Pilato nga agbaliw ti panunot dagiti tattao kalpasan nga iruarna ni Jesus nga adun ti sugatna ken daradara? Bayat a nakatakder ni Jesus iti sanguanan dagiti awanan asi a tattao, impukkaw ni Pilato: “Kitaenyo daytoy a tao!”—Juan 19:4, 5.
Nupay nakabkabil ken nasugatan, kalmado latta ni Jesus. Nabigbig ken naapresiar dayta ni Pilato kas ipakita ti naasi ken addaan panagraem a sasaona.
pag_Latn ilo_Latn ayr_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn